„Dată fiind presiunea de pe piaţa muncii şi faptul că procentul din PIB care se duce pe salarii este în continuare mic (de 35,8% din PIB în 2017, faţă de media UE de 47% din PIB- n.red.), există o tendinţă clară de creştere a salariilor. Firmele care pot să plătească salarii mai mari pot să o facă atunci când nu mai au încotro, iar acum au început să nu mai aibă încotro pentru că trebuie să îşi reţină oamenii. Presiunea de pe piaţa muncii va conduce la creşteri de salarii, iar acesta va fi un lucru bun“, a spus Andrei Caramitru din cadrul unei firme de consultanță.

Pe lângă municipiul Bucureşti, judeţele Cluj (16.400), Timiş (13.000), Ilfov (9.900), Braşov (6.400), Iaşi (5.900), Sibiu (5.500) şi Prahova (4.600) sunt zonele în care lucrează cei mai mulţi angajaţi care câştigă peste 1.000 de euro net lunar.

La nivel naţional, numărul salariaţilor cu normă întreagă de muncă şi cu salarii de peste 1.000 de euro net pe lună a ajuns la finalul lunii aprilie din acest an la 217.402 persoane, în creştere cu 80% (adică cu 96.178 de persoane) faţă de perioada similară a anului trecut.

Din totalul celor peste 5,2 milioane de salariaţi cu normă întreagă la nivel naţional, cei 217.402 angajaţi cu salarii de peste 1.000 de euro net reprezintă doar 4,14% din total. În Bucureşti, procentul angajaţilor cu venituri lunare de peste 1.000 de euro net pe lună este de 9,17%, iar niveluri ale acestui indicator peste media naţională mai sunt în Cluj (unde 6,47% dintre salariaţi au venituri de peste 1.000 de euro net), Timiş (5,22%) şi Ilfov (5,16%).

„Deşi numărul salariaţilor mai bine plătiţi a crescut, în continuare procentul celor care câştigă peste 1.000 de euro net în Bucureşti mi se pare redus, ponderea ar trebui să fie de cel puţin 40% în Capitală. Companiile trebuie să majoreze salariile, pentru că altfel îşi vor pierde oamenii“, a mai spus Caramitru.

217.402 salariați câștigau peste 1000 de euro net în România la finalul lunii aprilie în creștere cu 80% față de perioada similară din 2017